Audioslave

La schibetta dal mais, preschentà dal Battaporta da Patrick Capaul

Per esser sincer, mai ha anc interessà, tar tge club da ballape che il meglier giugader vegn transferì, per tge summa e cun tge consequenzas ... sche l'EHC Cuira fiss cun super Ronaldo u Rivaldo puspè pront per la liga naziunala XY ...
Tge che pertutga dentant transfers, ubain meglier ditg jam sessions en la scena da musica internaziunala - quai èn eveniments che stattan en perpetnadad, mintgatant almain. E cun la schibetta da quest mais, preschenta a vus in da quels transfers, ina nozza d'elefants, ina cruschada da dus spezias, creada da Dr. Frankenstein himself. - Tge uffant vegn a nascher, sche Marcel Raich Ranicki vegn a passentar ina notg d'amur cul Terminator ... ? Tge figura vegn a far David Beckham en strapsas ... ? - E sco vegn il rest da Rage Against The Machine a tunar, sche Chris Cornell chanta en exact questa nova chapella? Qua è la, la dumonda cardinala en chaussas rock'n'roll 2003!

Las dus grondas bands dals onns 90 fusiuneschan, Cornell vegn transsilvanisà dal star producent Rick Rubin (Red Hot Chili Peppers, Beastie Boys, Slayer) en las avainas da Rage Against The Machine! Tge furmaziun! Tge sound ... ? Fitg simpel: la power da Rage e la melanconia e melodia da Soundgarden! E quella maschaida è da pli che mai explosiva: quai è rock! Emblidai tut ils clons. Tut las copias èn ina gia dapli be copias. Ils originals èn enavos e degradeschan tut ils lookalikes tar sumbrivas ...

Sche Cornell vegniss dumandà en la rolla dal Zarathrustra: "Pertge turnas tar quels che han mess en fieu tia chasa?", sche fiss la resposta pli che mai clera: "Per brischar giu lur entir vitg!"

Amen!